Úrad vlády Slovenskej republiky
      Sekcia vládnej legislatívy

Na rokovanie vlády SR 
Dňa 1. júna 2005
K materiálu č. 9660/2005
K bodu č. 4

Stanovisko

k návrhu zákona o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti)

I.

Návrh zákona o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) predkladá na rokovanie vlády Slovenskej republiky minister vnútra Slovenskej republiky Vladimír Palko na základe Plánu legislatívnych úloh vlády Slovenskej republiky na rok 2005.

II.

Cieľom navrhovaného zákona je upraviť podmienky udeľovania licencií na prevádzkovanie odbornej prípravy a poradenstva ako jednej z foriem výkonu súkromnej bezpečnostnej služby, sprísniť podmienky posudzovania spoľahlivosti žiadateľov o udelenie licencie na prevádzkovanie súkromných bezpečnostných služieb, vyňať povoľovanie výkonu technickej služby zo živnostenského zákona a podriadiť túto činnosť  pod režim zákona o súkromnej bezpečnosti.

III.

Predmetný návrh zákona bol prerokovaný na zasadnutí Legislatívnej rady vlády Slovenskej republiky dňa 19. apríla 2005. V závere rokovania  odporučila legislatívna rada vlády predkladateľovi predložiť po zapracovaní vznesených pripomienok nové znenie návrhu zákona na rokovanie vlády SR.

IV.

Sekcia vládnej legislatívy Úradu vlády Slovenskej republiky konštatuje, že v predloženom návrhu zákona sú uplatnené pripomienky  do návrhu zákona zapracované  (51 pripomienok).
Sekcia vládnej legislatívy preto odporúča vláde Slovenskej republiky návrh zákona o poskytovaní služieb v oblasti súkromnej bezpečnosti (zákon o súkromnej bezpečnosti) schváliť, avšak ešte s týmito legislatívno-technickými odporúčaniami:

K § 24

-	v ustanovení odporúčame vypustiť paragrafovú značku pred číslicou „14“.

K poznámkam pod čiarou

-	odkazy na trestný zákon a trestný poriadok  nebudú korešpondovať so schválenými novými trestnými kódexmi; vzhľadom na rovnakú účinnosť týchto právnych predpisov odporúčame zosúladiť odkazy s novou právnou úpravou.

Bratislava 26. mája 2005
Vypracovala: Lucia Dubravská
		  Henrieta Sabolová
           Štefan G r m a n
 generálny riaditeľ
     sekcie vládnej legislatívy